**2-MAVZU**

**TILSHUNOSLIK TARIXI**

**Reja:**

1. Qadimgi hind tilshunosligi

2. Qadimgi yunon tilshunosligi

3. Qadimgi Rim tilshunosligi

4. Qadimgi Xitoy tilshunosligi

**Tayanch so‘z va iboralar:** *hind tilshunosligi, yunon tilshunosligi, Rim tilshunosligi, Xitoy tilshunosligi, Vedalar tili, sanskrit tili, Panini grammatikasi, Yaski, falsafiy davr, grammatik davr, Geraklit, Demokrit, anomalistlar, Anaksimen, Prodik, Protagor, Platon, Aristotel, Zenodot, Aristarx, Dionisiy, Apolloniy Diskol, Yuliy Sezar, Mark Terensiy Varron, Eliya Donata, Verriy Flakk, Prissian, iyeroglif, Syuy Shen, Van Nyan-Sun, Van In-Chji.*

**2.1. Qadimgi hind tilshunosligi**

Qadimgi Hindiston jahon tilshunosligi tarixida tilshunoslik fanining beshigi, markazi sifatida tan olinadi va umum tomonidan e’tirof etiladi. Bu – mutlaq haqiqat. Chunki til masalalariga bo‘lgan qiziqish, tilga oid hodisalar bilan jiddiy va puxta shug‘ullanish ilk bor Hindistonda – hind olimlari, filologlari tomonidan boshlab berildi. Ayni jarayonning boshlanishi dastavval sof amaliy ahamiyatga ega bo‘ldi. Aniqrog‘i, 15 asr ilgari yozilgan qadimgi hind adabiy tili yozuvida – sanskritda yaratilgan qadimgi hindlarning diniy madhiyalari – Vedalar tili davrlar o‘tishi bilan mamlakat aholisining so‘zlashuv tilidan (prakritdan) farqlanib qola boshladi. Ya’ni qadimgi yozma yodgorliklar tili (yozma nutq) bilan so‘zlashuv tili (jonli nutq) orasida ajralish, nomoslik, «ziddiyat» yuzaga keldi. Ushbu ziddiyatni, farqlanishni yo‘qotish uchun hind olimlari qadimiy yozma yodgorliklar tilini o‘rganishga, tadqiq qilishga, ularni ommaviylashtirishga jiddiy kirishdilar. Ular qadimgi Hindistonda alohida e’tiborga, hurmatga sazovor bo‘lgan Vedalardagi ma’nosi tushunarli bo‘lmagan so‘zlarni aniqlab, ularning ma’nosini izohladilar, sharhladilar. Vedalar tiliga oid maxsus izohli lug‘atlar tuzdilar, matnni fonetik va grammatik jihatdan tahlil qildilar. Xullas, Vedalar tilidagi so‘z va jumlalar ma’nosini, ularning aniq talaffuzini, shaklini saqlab qolishga bo‘lgan qat’iy intilish qadimgi Hindistonda tilshunoslikning yuzaga kelishiga asosiy sabab bo‘ldi.

Hindlar qadimiy davrda eng buyuk fonetikachi va grammatikachi sifatida tanilganlar. Ular fonetika sohasida Yunonlardan ham oldin unli va undosh tovushlarni farq-laganlar, portlovchi va sirg‘aluvchi, jarangli va jarangsiz to-vushlarni, tovush birikmalarini, bo‘g‘in, urg‘u, intonatsiya, cho‘ziqlik va qisqalik kabi fonetik hodisalarni, jarayonlarni bilganlar. Shular yuzasidan mukammal ma’lumotlar qoldirganlar. Qadimgi hind tilshunosligida fonema haqida ham muayyan tushunchalar bo‘lgan.

Qadimgi hindlar so‘zlarning faqat ma’no tomonidagina emas, balki tovush tomonida ham o‘zgarishlar bo‘lishini bilganlar. Shunga ko‘ra ular so‘zlarning tovush jihatiga alohida e’tibor berganlar. Tovush haqida, tovushlarning o‘zgarishi haqida tadqiqot ishlarini olib borganlar. Shuningdek, qadimgi hindlar tovushlarning fiziologik-artikulyatsion xususiyatlari, boshqa tovushlar bilan almashinishi, bir tovushning boshqa tovush ta’siri bilan o‘zgarishi (kombinator o‘zgarish) kabi hodisalarni aniqlashga ham e’tibor berganlar. Ular tovushlarning artikulyatsion-fiziologik xususiyatlarini hisobga olgan holda tasnif qilganlar. Shu asosda, yuqorida aytilganidek, tovushlarni unli va undoshlarga ajratganlar, nutq a’zolarining yaqinlashuvidan unlilar, bir-birlariga ta’siridan, ya’ni tegishidan undoshlar hosil bo‘lishini qayd etganlar.

Agar yunon filologlari tovush almashinuvi masalasiga umuman ahamiyat bermagan bo‘lsalar, hind tilshunoslari bu jarayonga alohida e’tibor berganlar, tadqiqot olib borganlar, ayni jarayonning o‘ziga xosliklarini aniqlab berganlar. Qiyoslang: sanskrit tiliga oid so‘zlarda, masalan, vidma so‘zi «biz bilamiz» ma’nosini bersa, veda «men bilaman» tushunchasini, vaidyas so‘zi esa «olim», «ilmli» ma’nosini berishini ko‘rsatib berganlar. Qayd etilgan ma’no (tushuncha) o‘zgarishlari esa *i – e – ai* unli tovushlarning almashinuvi natijasi ekanligi haqida ishonarli, asosli fikrlarni bayon qilganlar.

Qadimgi hind tilshunoslari grammatika-morfologiya sohasida ham ancha ishlarni amalga oshirdilar. Ular bu yo‘nalishda ham grek tilshunoslaridan ancha o‘tib ketdilar. Aniqrog‘i, hind tilshunosi Guru morfologiyaning uch bo‘limdan tashkil topishini aniq ko‘rsatib beradi va unga quyidagilarni kiritadi: 1. So‘zlar tasnifi (so‘z turkumlari). 2. So‘z yasalishi. 3. So‘z o‘zgarishi.

Hindlar to‘rtta so‘z turkumini farqlaganlar: ot, fe’l, old ko‘makchi va yuklama.

Hindlarda ot predmet ifodalovchi, fe’l esa harakat, holat ifodalovchi so‘z sifatida beriladi. Old ko‘makchilar esa otlarning, asosan, fe’llarning ma’nosini belgilaydi. Yuklamalar esa ma’nolariga ko‘ra 1) bog‘lovchi va 2) qiyoslovchi kabi turlarga ajratiladi. Olmosh va ravishlar esa ot va fe’l turkumlariga qo‘shib yuborilgan, alohida ajratilmagan.

Yunonlardan farqli holda hindlar so‘z turkumlarini gap bo‘laklaridan farqlaganlar, ya’ni ular bilan qorishtirma-ganlar, adashtirmaganlar. Shunga ko‘ra hindlar, yuqorida aytilganidek, otlarni predmet, fe’llarni harakat ifodalovchi so‘z sifatida «baholaganlar».

Qadimgi hindlar so‘zlarni tahlil qilish, tarkibini o‘rganish jarayonida ularni quyidagi bo‘laklarga ajratganlar: 1) o‘zak, 2) suffiks, 3) qo‘shimcha (turlovchi qo‘shimcha). Shuningdek, so‘z yasovchi va so‘z o‘zgartiruvchi morfemalar farqlangan.

Ovrupo olimlari hind tilshunoslarining ishlari bilan yaqindan tanishib, so‘zlardan o‘zak, so‘z yasovchi va so‘z o‘zgar-tiruvchi morfemalarni ajratishga «kirishganlar».

Hindlar otlarda yettita kelishikni qayd etganlar: 1) bosh kelishik, 2) qaratqich kelishigi, 3) jo‘nalish kelishigi, 4) tushum kelishigi, 5) qurol kelishigi, 6) chiqish (ablativ) kelishigi, 7) o‘rin kelishigi.

Hind tilshunoslari qo‘shma so‘zlarning o‘ttizga yaqin turini farqlaganlar. Ular qo‘shma so‘zlarning tuzilishida komponentlar orasidagi munosabatlarga e’tibor berganlar. Masalan: ot+ot//fe’l; sifat// sifatdosh //ravish+ot // sifat//fe’l; son+ot va boshqalar.

Hind grammatikachilari fe’l turkumining morfologik kategoriyalarini mukammal ishlagan edilar. Ular fe’lning uch zamonga birlashadigan yetti xil zamon formasini: hozirgi zamon, o‘tgan zamonning tugallangan, tugallanmagan, uzoq o‘tgan zamon turlarini, kelasi zamon, odatdagi kelasi zamon va juda kam qo‘llaniladigan shart fe’li shaklini ajratganlar.

Hindlar qadimgi davrlardayoq fe’lning to‘rtta maylini – aniqlik, istak, buyruq va shart mayllarini bilganlar. Fe’lning aniq, o‘rta va majhullik nisbatlari ajratilib, har biri alohida ta’riflangan, tavsiflangan. Hindlar sanskrit tilida fe’lning uchta shaxs va uchta son: birlik, juftlik va ko‘pliklarga ko‘ra tuslanishni ko‘rsatganlar.

Hind tilshunoslari fikr ifodalash birligi bo‘lgan gapning muhimligini inkor qilmagan bo‘lsalar-da, sintaksis masalalari bilan maxsus shug‘ullanmaganlar. Ular sintaksisda so‘zlarning birikish tartibi, kelishik, zamon va mayl formalarining birikishi kabi masalalarni o‘rganish bilan chegaralanganlar. So‘z fikr ifodalash imkoniyatiga ega emas, ya’ni so‘z gapdan tashqari mavjud emas deb, gapni tilning asosiy birligi hisoblaganlar.

Xullas, qadimgi hindlar fonetika va morfologiyaga nis-batan sintaksis masalalarida ancha bo‘sh bo‘lganlar.

***Panini grammatikasi.***Qadimgi hindlarning eng mashhur tilshunosi Paninidir. U bizning eramizgacha bo‘lgan IV asrda yashab ijod etdi. Panini o‘zigacha bo‘lgan davr tilshunoslarining qo‘lga kiritgan yutuqlarini umumlashtirib, ulardan foydalangan holda klassik sanskritning (qadimgi hind adabiy tilining) eng mashhur grammatikasini yaratdi. Uning ushbu asari «Ashtadxyan» nomi bilan ataladi. Panini grammatikasi to‘rt mingga yaqin (3996 ta) qisqa va lo‘nda she’riy usulda yozilgan, osonlik bilan esda qoladigan qoidalarni (sutr) o‘z ichiga oladi.

Panini grammatikasi sof empirik va tasviriy xarakterga ega bo‘lib, unda sanskrit (qisman Veda) tilining fonetikasiga, morfologiyasiga, so‘z yasalishi va sintaksisiga oid fikrlar jamlangan.

Ushbu tadqiqot tili – undagi qoidalar nihoyatda ixcham va qisqa bo‘lganligi, asar tili o‘ziga xos terminologiyaga egaligi sababli Panini tadqiqoti uzoq vaqtgacha ovrupolik olimlarga tushunarli bo‘lmadi. Birinchi bo‘lib, asar mazmunini, undagi g‘oyani rus tilshunos olimi O.Byotling izohlab berdi.

Panini o‘z davridayoq tilni sistema sifatida tushundi, so‘z turkumlarini farqladi, so‘z tarkibini o‘rgandi, o‘zak, qo‘shimcha, urg‘u, intonatsiya va boshqa hodisalar haqida ma’lumot berdi.

Paninining sakkiz bo‘limdan iborat klassik sanskrit masalalariga oid grammatikasi Hindistonda deyarli ikki ming yil davomida eng asosiy va eng muhim qo‘llanma bo‘lib xizmat qildi. Eramizning XIII asrlaridagina sanskritning hind olimi Vopadeva tuzgan yangi grammatikasi maydonga keldi.

***Yaski (eramizdan avvalgi V asr).*** Yaski (Yaska) Hindistonning mashhur tilshunosidir. U so‘z hamda so‘zning morfologik tarkibi, ma’nosi, vazifasi haqida fikrlarini yozib qoldirgan. Yaski so‘zning predmetni bevosita aks ettirmasligini, so‘z bilan, ya’ni uning tovush tomoni bilan predmet o‘rtasida ma’noning mavjudligini to‘g‘ri ta’kidlaydi. So‘z ma’no tufayli predmetni nomlash imkoniyatiga egaligini qayd etadi.

Tilshunos Vedalar tilini keng izohlab, tushuntirib beruvchi asar yaratadi va bunda o‘zigacha bo‘lgan tadqiqotchilar ishlarini, umumlashtiradi.

Xullas, qadimgi Hindistonning tilshunoslik sohasidagi yutuqlari ulkan bo‘lib, ular o‘z muvaffaqiyatlari bilan jahon tilshunosligi faniga katta hissa qo‘shdilar. Ularning ta’limotlari, g‘oyalari yunon va arab tilshunosligiga jiddiy ta’sir qildi. Hind tilshunosligi Ovrupoga XVIII asrning o‘rtalarida yetib keldi.

O‘rta Osiyoda esa hind tilshunoslarining ta’limotlari ancha ilgari ma’lum bo‘lgan. Jumladan, buyuk bobokalonimiz xorazimlik Abu Rayhon Beruniy (X – XI asr) sanskritni yaxshi bilgan, Hindistonga maxsus bag‘ishlangan «Hindiston» nomli asar ham yaratgan.

Eng muhimi shundaki, hind tilshunoslarining jahon tilshunosligiga qo‘shgan beqiyos hissasi sanskrit bilan belgilanadi. Tilshunos olimlarning sanskrit bilan yaqindan tanishuvi jahon fanida qiyosiy - tarixiy tilshunoslikning yuzaga kelishiga sabab bo‘ldi.

**2.2. Qadimgi yunon tilshunosligi**

Qadimgi Yunoniston Ovrupo tilshunosligi fanining markazi hisoblanadi. Faylasuflar va shoirlar vatani bo‘lgan qadimgi Yunonistonda til masalalari dastavval faylasuflar tomonidan o‘rganilgan. Yunon faylasuflari til masalalarini o‘rganish jarayonida tadqiqot muammolarini, yo‘nalishlarini ham belgilab oladilarki, bu yo‘nalishlar umumiy, nazariy, lisoniy-falsafiy muammolar sifatida namoyon bo‘ladi. Qadimgi Yunonistonda tilshunoslik yunon falsafasining yetakchi qismi sifatida yuzaga keladi va bu sohada juda katta, salmoqli ishlar qilinadi.

Qadimgi Yunonistonda ham qadimgi Hindistondagidek matnlarni o‘rganish, so‘zlarni tahlil qilish, ularga izoh berish, mohiyatini ochish kabi masalalar fonetika, grammatika va leksika sohalari bilan jiddiy shug‘ullanishga, shu yo‘na-lishlarda muhim tadqiqot ishlarini olib borishga sabab bo‘ldi. Yunon tilshunosligining taraqqiyoti ikki davrga bo‘linadi:

1) Falsafiy davr.

2) Grammatik davr.

***1) Tilshunoslikning falsafiy davri.*** Yunonistonda tilshunoslikning falsafiy davri ikki asr davom etadi. Bunda tilga falsafaning bir qismi sifatida qarash, til hodisalarining mohiyatini falsafiy jihatdan ochish va tushuntirish, taxminlar, xulosalar chiqarish, g‘oyalar yaratish ayni davrning eng muhim xususiyati hisoblanadi.

Tilshunoslikning falsafiy davrida qadimgi Yunonistonda mavjud bo‘lgan deyarli barcha falsafiy maktablar, oqimlar, yo‘nalishlar til masalalari bilan faol shug‘ullanganlar. Fikr yuritilayotgan davrning o‘ta dolzarb va eng muhim muammolaridan biri so‘z muammosi, so‘zning tabiiy hodisami? yoki shartli hodisami? ekanligi haqidagi bahs, munozara bo‘lib, bu masala atrofida fikrlar qarama-qarshiligi, faylasuflarning ayni masalani hal qilishda tarafma-taraf bo‘lib, «jangga» kirishishi, tadqiqot ishlarini olib borishi qizib ketdi. Aniqrog‘i, bu davrning asosiy, bosh masalalaridan biri so‘z bilan ma’no orasidagi, predmet bilan uning nomi orasidagi munosabat masalasi edi.

Boshqacha aytganda, predmet bilan uning nomi o‘rtasida qanday munosabat mavjud? So‘zdagi tovush bilan ma’noning bog‘lanishi qanday yuz beradi? Bu bog‘lanish tabiat tomonidan beriladimi yoki so‘zlashuvchilar tomonidan kelishilgan holda yuz beradimi? yoki ma’lum qonun-ko‘rsatma bilan tayinlanadimi?, «muayyan urf-odat bilan bog‘lanadimi? yoki odamlar tomonidan belgilanadimi. Ya’ni bu jarayon ongli, ixtiyoriy ravishda amalga oshiriladimi? va boshqalar.

Tilshunoslikning falsafiy davrida so‘z bilan predmet orasidagi munosabat masalasini hal qilishda Geraklit va uning tarfdorlari quyidagi g‘oyani ilgari suradilar. Ular har bir nom o‘zi anglatayotgan narsa, predmet bilan ajralmas aloqada, bog‘lanishda bo‘lib, nomlarda predmetlarning mohiyati namoyon bo‘ladi, «ochiladi». Aniqrog‘i, suvda daraxtlar, ko‘zguda o‘zimiz aks etganidek har bir nom o‘zi ifodalayotgan predmetning tabiatini, mohiyatini aks ettiradi, degan fikrni ilgari suradilar. Yana ham anig‘i predmet bilan ularni anglatuvchi so‘zlar orasidagi bog‘lanish tabiat tomonidan berilgan bo‘lib, bu bog‘lanish tabiiy, zaruriy bog‘lanish hisoblanadi.

Xulosa shuki, olamda mavjud bo‘lgan barcha narsa-predmetlarning tabiat tomonidan berilgan, o‘ziga mos va xos nomlari, «to‘g‘ri» nomlari bor. So‘zlar tabiat tomonidan yara-tilgan. Tabiat har bir predmet uchun alohida nom belgilagan, nom bergan.

Demokrit va uning tarafdorlari esa so‘z va predmet munosabati masalasida Geraklit va uning tarafdorlariga qarshi quyidagi g‘oyani ilgari suradilar. Ular aytadi: narsa, predmetlarning nomlari, so‘zlar ularning tabiatiga qarab, mohiyatiga muvofiq holda qo‘yilmaydi, balki nomlash jarayoni odatga ko‘ra, odamlarning o‘zaro kelishuviga, ular tomonidan belgilanishiga ko‘ra amalga oshadi. Demak, predmetlarga nomlar tabiat tomonidan emas, balki jamiyat tomonidan beriladi.

Demokrit va uning tarafdorlari o‘z g‘oyalarining to‘g‘riligini isbotlash uchun yana quyidagi fikrlarni ham bayon qiladilar: 1) ko‘p so‘zlar bir necha ma’noga ega bo‘lib, shunga muvofiq ular turlicha predmetlarni ifoda etadi; 2) ko‘pgina tushunchalar bir qancha nomga, atamaga ega bo‘ladi; 3) tilning tabiiyligi g‘oyasidan kelib chiqadigan bo‘lsak, u holda ko‘pgina predmetlarning bir nechta nomga ega bo‘lishi mumkin emas; 4) vaqt o‘tishi bilan bir so‘z o‘rniga boshqasi yuzaga keladi. Ya’ni muayyan predmet nomi o‘zgarib, boshqa nomga, atamaga ega bo‘ladi; 5) ko‘pgina tushunchalar so‘z ifodasiga, nomga ega emas. Demak, - deydi Demokrit va uning tarafdorlari, bir vaziyatda so‘zlar yetishmasa, boshqa vaziyatda ular ortiqcha, ko‘p. Yana boshqa bir holatda so‘zlar qatiy emas, yana boshqa bir vaziyatda esa so‘zlar kamlik qiladi. Demokrit fikricha, bunday holat, asosan, odamlar faoliyati bilan bog‘liq bo‘lib, ular tomonidan yuzaga keladi, tabiat tomonidan emas.

Shunday qilib, Demokrit va uning tarafdorlari narsa, predmet nomlari tabiat tomonidan, tabiiy berilgan emas, degan g‘oyani ilgari suradilar va ayni fikrning to‘g‘riligini tilda mavjud bo‘lgan omonim va sinonim so‘zlar bilan isbotlaydilar. Haqiqatan, bir-biridan farq qiladigan turli narsalarning nomlari (so‘zlar) qanday qilib bir xil (omonim: ot, yosh, qirq, ko‘k, son, ko‘r, til, ter, qo‘y, quv) yoki bir narsaning qanday qilib birdan ortiq nomi (sinonim: bosh, kalla; janjal, g‘avg‘o, to‘palon, g‘alva, mashmasha; bo‘kmoq, ivimoq; kulmoq, iljaymoq, jilmaymoq, tirjaymoq, ishshaymoq) bo‘lishini Geraklit tarafdorlarining ta’limoti-moslik, «to‘g‘rilik» ta’limoti asosida izohlab bo‘lmaydi. Chunki sinonimlar tovush tomonidan farqli bo‘ladi; agar so‘zning tovush tomoni predmetning mohiyati, xususiyati bilan bevosita bog‘langan bo‘lsa, demak, sinonimlar turli xil xususiyatni ifodalovchi so‘zlar sifatida bitta predmetni anglatishlari mumkin emas. Qolaversa, tabiatdagi hamma predmetlar ham o‘z nomlariga ega emas.

Tilshunoslikning falsafiy davrida eng dolzarb muammo bo‘lgan predmet va uning nomi orasidagi munosabat masalasi Platonning «Kratil» nomli asarida ham mukammal bayon qilinadi.

Tilshunoslikning falsafiy davrida til masalalari bilan jiddiy va barakali shug‘ullangan oqimlardan biri stoisizm hisoblanadi. Stoisizm ta’limotining vakillari bo‘lgan stoiklar: Xrisipp, Krates va boshqalar o‘z ta’limotlarida jahondagi nomuvofiqlikka hamma narsalarning maqsadga muvofiq bo‘lishini qarama-qarshi qo‘yadilar. Shunga ko‘ra ular tilni kishilarning ruhida tabiat talabiga ko‘ra paydo bo‘lgan deyish bilan birga so‘z predmetning tabiiy xususiyatini ifoda qiladi, deb aytganlar. Stoiklar so‘zlovchi gapirganida so‘z orqali u predmetning tabiati haqida qanday taassurotda bo‘lsa, eshituvchida ham xuddi shu xususiyatlar haqidagi taassurot tug‘iladi, deb o‘ylaganlar. Stoiklar predmet va uning nomi orasidagi munosabat masalasida Geraklit va uning tarafdorlari ta’limotini quvvatladilar. Ya’ni ular ham predmet va uning nomi (so‘z) o‘rtasida moslik, muvofiqlik mavjud deb hisoblar edilar.

Ayni vaqtda stoiklarning muxolifi bo‘lgan Epikur va uning ta’limoti tarafdorlari esa Demokritning fikrini quvvatlab, so‘zlar va predmetlar orasidagi aloqa, bog‘lanish tabiiy bo‘lishi mumkin emas. Chunki narsalarning mohiyati bilan ularning nomi orasida qarama-qarshiliklar juda ko‘p, degan fikrni ilgari surganlar. Epikurchilar predmet bilan uning nomi orasidagi aloqa tasodifiy, bu aloqani dastlab tilni o‘zaro kelishuvchilik asosida ijod qilgan kishilar yaratgan. Ana shunday tasodifiylik bo‘lmaganida edi, barcha xalqlar bir-birlarining tillariga tushungan bo‘lar edi, deyishadi.

Tilshunoslikning falsafiy davrida o‘zaro qizg‘in kurash olib borgan yetakchi oqimlardan, yo‘nalishlardan yana biri analogistlar va anomalistlar – qarama-qarshi g‘oyadagi faylasuflar guruhi edi. Ular til hodisalarida analogiya mavjudmi? yoki anomaliyami?, qonuniyat mavjudmi yoki qonuniyat yo‘qmi?, degan fikr bilan qurollanib, til bilan ob’ektiv borliq, so‘z bilan predmet orasidagi munosabat masalasini hal qilishga kirishadilar.

Mashhur yunon grammatikachisi Aristarx boshchiligidagi analogistlar oqimi tilning grammatik qurilishi va lug‘at tarkibi bilan borliq orasida moslik, muvofiqlik-o‘xshashlik mavjud, degan g‘oyani ilgari surishadi. Ular yunon va lotin tillarida otning uch xil grammatik jinsi (rod): erkaklar jinsi, ayollar jinsi va har ikki jinsga ham tegishli bo‘lmagan oraliq jins mavjudligini aytishadi. Shunga ko‘ra ular predmetlar erkaklar jinsiga, ayollar jinsiga yoki oraliq jinsga tegishli bo‘ladi, deyishadi.

Anomalistlar oqimining yetakchisi stoik Krates va uning tarafdorlari esa ushbu g‘oyaga zid fikrni, zid g‘oyani ilgari surishadi. Ya’ni ular aytadi: tilning tarkibi va grammatik qurilishi bilan borliq orasida to‘la moslik, o‘xshashlik yo‘q; biz doim turli tengsizlikka, moslik meyoridan chetga chiqish-larga duch kelamiz. Masalan, tildagi uch grammatik jins atrofimizdagi narsalarga real ravishda to‘g‘ri keladi, deb hisoblash be’manilikdir. Haqiqatan ham, masalan, rus tilidagi cherepaxa (toshbaqa), belka (olmaxon) so‘zlari shakliga qaraganda grammatik jihatdan ayollar jinsiga mansub bo‘lishi kerak edi. Amalda esa o‘sha hayvonlarning erkagi ham, urg‘ochisi ham bir xilda cherepaxa, belka deyiladi. Shuningdek, rus tilidagi dyatel (qizilishton) so‘zi o‘z shakliga ko‘ra faqat erkaklar jinsiga nisbatan qo‘llanaveradi. Demak, bu yerda til anomaliyasi mavjud bo‘lib, shakl bilan mazmun orasida moslik yo‘qdir.

Tilshunoslikning falsafiy davrida qadimgi yunon faylasuflari Anaksimen, Prodik, Protagor, Platon, Aristotellar til masalalariga oid asarlar yaratganlar va hozirgi kunda ham o‘z ahamiyatini yo‘qotmagan asosli fikrlarni bayon qilganlar.

**Anaksimen** (bizning eramizgacha bo‘lgan 560-502y). U «Riktorika» asari bilan stilistika fanining asosini yaratdi.

**Prodik** (bizning eramizgacha bo‘lgan V asr). Prodik sinonimika masalalarini ishlab chiqdi. U ma’no jihatdan har bir ma’nodosh so‘zning o‘ziga xos xususiyatlarini, ma’no ottenkalarini, qirralarini farqlashga o‘rgatdi.

**Protagor** (bizning eramizgacha bo‘lgan 480-410 y). Protagor otlarning rodlarini (jinsini), fe’l zamonlarini va gaplarning turlarini farqladi. Shuningdek, ayni davr faylasuflari ot va fe’llarni farqlab, gapning ot bilan fe’lning bog‘lanishidan hosil bo‘lishini ta’kidladilar.

**Platon** (bizning eramizgacha bo‘lgan 427-347 y). O‘z davrining dastlabki yirik faylasufi Platon etimologika fanining asoschisi sifatida e’tirof qilinadi. U mantiqli nutqda ikki turdagi so‘zlarni: otlarni va fe’llarni farqladi. Gapda ega vazifasida kelgan so‘zni ot deb, kesim vazifasida kelgan so‘zni fe’l deb, atadi. Fe’lning ot haqida nima tasdiqlanishini anglatadigan so‘z ekanligini qayd etdi.

**Aristotel** (bizning eramizgacha bo‘lgan 348-322 y). O‘z davrining ikkinchi buyuk qomusiy olimi-faylasufi Aristotel tilga oid masalalarni mantiq bilan bog‘liq holda o‘rgandi va u birinchi bo‘lib, grammatikani mantiqdan ajratdi. Aristotel ham, Platon kabi, ot-egani va fe’l-kesimni tan oldi. Bu guruhga qo‘shimcha ko‘makchi so‘zlarni – bog‘lovchilarni ham kiritdi. Ya’ni so‘zlarni uch turkumga: ot, fe’l, bog‘lovchi hamda yuklama kabilarga bo‘ldi. Ot va fe’llarni mustaqil ma’noga ega so‘zlar sifatida, bog‘lovchi, yuklamani esa faqat grammatik vazifa bajaruvchi so‘z sifatida qayd etdi. Aristotel o‘z davridayoq gapni fikr ifodalovchi nutq birligi deb, ta’rifladi. Shuningdek, u kelishiklar, tovushlar haqida ham ma’lumot berdi. Masalan, u fonetikada unli va undosh tovushlarni ajratdi.

Yuqorida aytilganlardan bir muncha farqli holda tilshunoslikning falsafiy davrida stoiklar nutqda so‘zlarni besh guruhga: fe’l, bog‘lovchi, artikl, atoqli otlar va turdosh otlarga ajratdilar. Shuningdek, ular ushbu so‘zlarning barchasi ham ma’nolidir, deyishdi. Stoiklar otlarda beshta kelishikni farqladilar: bosh kelishik, qaratqich kelishigi, jo‘nalish kelishigi, tushum kelishigi va chaqirish (zvatelniy; chiqish) kelishigi.

Stoiklar o‘sha davrdayoq nutqni ikkiga: tashqi nutqqa va ichki nutqqa bHlib, o‘rgandilar. Ular yunon tilida 24 ta tovush borligini aytib, bularni unli va undosh tovushlarga ajratdilar.

Xullas, tilshunoslikning falsafiy davridan hozirgi tilshunoslik uchun muhim bo‘lgan ikki ta’limot qoldi:

Tilning elementlari, birliklari (so‘z va gap) – ishora, belgi.

Til birliklari ma’no, fikr bilan shartli bog‘langan.

***2) Tilshunoslikning grammatik davri.*** Tilshunoslikning grammatik davri qadimgi yunon tilshunosligida Iskandariya davri deb yuritiladi. Misr davlatining markazi bo‘lgan Iskandariya makedoniyalik Iskandar nomi bilan bog‘liq edi. U bosib olgan Sharq mamlakatlarida yunon tili, madaniyati, falsafasining ta’siri natijasida yunon madaniyati, Sharq madaniyati bilan qo‘shilib ketib, aralash madaniyat – ellinizm yuzaga keladi.

Iskandariya ellinizm madaniyatining yirik markazlaridan biri hisoblangan. Umuman, bizning eramizgacha bo‘lgan III asrdan boshlab, birorta ham shahar: na Afina, na Rim yuksak madaniyat namunasi va ilmiy markaz bo‘lgan Iskandariya shahri bilan tenglasholmas, raqobat qilolmas edi.

Xullas, yunon tilshunosligi, ayniqsa, ellinizm davrida – yunon-sharq davrida (bizning eramizgacha bo‘lgan 334-31y) taraqqiy qildi, rivojlandi.

Aleksandriya grammatika maktabining eng yirik vakillari Zenodot, Aristarx, Dionisiy, Apolloniy Diskol va boshqalar.

**Zenodot** (taxminan bizning eramizgacha bo‘lgan 250 y). U 800.000 dan ortiq qo‘lyozma manbalarga ega bo‘lgan mashhur Iskandariya kutubxonasining birinchi rahbari. Zenodot va boshqa yunon filologlari Gomer, Esxil, Sofokl va boshqalarning asarlari ustida faol tadqiqot ishlarini olib bordilar. Ular ushbu asarlarning lug‘at tarkibi va grammatikasiga oid sharhlar ustida mehnat qildilar. Zenodot artiklni, olmoshlarni farqladi.

**Aristarx** (bizning eramizgacha bo‘lgan 215-143 y). Iskandariya maktabining eng mashhur va yetakchi olimi samofrakiyalik Aristarx uzoq yillar davomida Iskandariya kutubxonasini boshqardi. U o‘zining 40 ga yaqin shogirdlari bilan ilmiy-tadqiqot ishlarini olib bordi. Ular Gomer asarlarini mukammal o‘rganib, tekshirib chiqilgan to‘liq matnini yaratishdi. Aristarx so‘z turkumi haqidagi ta’limotni mukammal ishlab chiqdi va sakkizta so‘z turkumini ajratdi. Bular: ot, fe’l, sifatdosh, artikl yoki ko‘rsatkich, olmosh, old ko‘makchi, ravish va bog‘lovchi.

**Dionisiy** (bizning eramizgacha bo‘lgan 170-90 y). Aristarxning shogirdi frakiyalik Dionisiy o‘zigacha bo‘lgan tadqiqotchilarning ishlari va tajribalarini o‘rganib, ulardan foydalanib, rimliklar uchun «Grammatika san’ati» nomli sistemalashtirilgan dastlabki yunon grammatikasini yaratdi. Dionisiy ta’limotiga ko‘ra so‘z so‘zlashuv nutqining (bog‘langan nutqning) eng kichik bo‘lagi (qismi)dir. Gap (yoki nutq) esa so‘zlarning o‘zaro munosabatidan, bog‘lanishidan hosil bo‘lib, tugal fikr ifodalaydi. Dionisiy grammatikasida ot turkumi haqida quyidagi fikr beriladi: ot kelishik va songa ko‘ra o‘zgaruvchi turkumdir. U sifatlarni ham otga kiritadi.

Dionisiy fe’l haqida fikr yuritib, fe’lning kelishiksiz so‘z turkumi bo‘lib, zamon, shaxs, son, mayl, nisbat, tuslanish va boshqalarga ega ekanligini aytadi. Fe’lning beshta: aniqlik, buyruq, istak, tobelik va noaniqlik mayllarini; fe’lning uchta: harakat, o‘zlik va o‘rta nisbatlarini; fe’lning uchta: birlik, juftlik va ko‘plik sonlarini; fe’lning uchta: birinchi – nutqni so‘zlagan, ikkinchi – nutq yo‘naltirilgan va uchinchi – so‘z yuritilgan (o‘zga) shaxslarni qayd etadi. Grammatik zamon esa hozirgi, o‘tgan va kelasi zamon kabi turlarga bo‘linadi. Sifatdoshlar esa fe’l va otlarga xos bo‘lgan belgilarni birlashtiradigan kategoriya sifatida talqin qilinadi.

Artikl, Dionisiy fikricha, turlanuvchi so‘z turkumi bo‘lib, u turlangan otdan oldin ham, keyin ham kela oladi. Olmosh ot o‘rnida qo‘llaniladigan so‘z bo‘lib, ma’lum shaxslarni ko‘rsatadi. Ravish turlanmaydigan so‘z turkumidir, fe’l haqida ma’lumot beradi va fe’lga birikadi. Bog‘lovchi fikrni ma’lum tartibda bog‘laydigan va fikrni ifodalashdagi oraliqlarni ko‘rsatadigan so‘zdir. Old ko‘makchi so‘z turkumi bo‘lib, barcha so‘z turkumlari oldidan so‘z tarkibida ham, gap tarkibida ham keladi. Ya’ni u sintaksisda ham, so‘z yasalishida ham qo‘llaniladi.

**Apolloniy Diskol** (bizning eramizning II asrining birinchi yarmi). Apolloniy Diskol bizgacha yetib kelgan yunon tili sintaksisini yaratdi. U «Sintaksis haqida» asarida yunon tili sintaksisiga oid ma’lumotlarni berdi.

Iskandariya maktabi vakillari tilning tovush tomoniga ham katta e’tibor berishdi. Ular tovushlarni akustik prinsip asosida tasvirladilar, tovush va harflarni aynan bir narsa hisoblab, ularni unli va undosh tovushlarga ajratdilar. Shunga ko‘ra harflarni unli tovushlar va undosh tovushlar nomi bilan tasvirladilar. Unli harflarni (tovushlarni) o‘z holicha talaf-fuz qilinadigan va o‘zini alohida eshitish mumkin bo‘lgan tovushlar sifatida, undosh harflarni (tovushlarni) esa unlilar bilangina talaffuz qilinadigan tovushlar sifatida qaradilar. Shuningdek, ular bo‘g‘in, urg‘u haqida ham ma’lumot berishdi.

Tilshunoslikning grammatik davrida Iskandariya maktabi vakillari yunon tilining fonetikasi, morfologiyasi va sintaksisi bo‘yicha jiddiy tadqiqot ishlarini olib bordilar va qator asarlar yaratdilar. Yunon tilshunosligida, ayniqsa, morfologiyaga oid masalalar mukammal ishlangan bo‘lib, unga nisbatan fonetika va sintaksis masalalari bo‘sh tadqiq qilingan. Shuningdek, Iskandariya maktabi vakillari gram-matikani falsafadan ajratdilar.

Xullas, qadimda tilshunoslikning Iskandariya davri grammatikani mustaqil fan sifatida yaratdi. Qadimgi yunon tilshunosligi (grammatikasi) hind tilshunosligi (grammatikasi) bilan bir qatorda o‘z davrida arab tilshunosligiga (grammatikasiga) ta’sir qildi.

**2.3. Qadimgi Rim tilshunosligi**

Qadimgi Rim filologlarining tilshunoslik faniga qo‘shgan hissasi katta emas. Rim grammatikasi yunon grammatikasining shahobchasi sifatida maydonga keldi. Iskandariya maktabida yaratilgan yunon tili grammatikasi qadimgi rimliklar tomonidan lotin tiliga tatbiq qilindi. Yunon tilidagi deyarli barcha grammatik terminlar lotin tiliga o‘girildi. Yunon tilshunosligidagi analogiya va anomaliya maktab-laridagi munozaralar ham Rim tilshunosligida davom ettirildi.

Qadimgi Rim tilshunosligining vakillari: Yuliy Sezar, Mark Terensiy Varron, Mark Fabiy, Kvintilian, Eliya Donata, Verriy Flakk, Prissian va boshqalardir.

**Yuliy Sezar** (eramizdan ilgarigi 100-44 y). Qadimgi Rimning taniqli davlat arbobi, lashkarboshisi va notig‘i Yuliy Sezar «Analogiya haqida» nomli grammatik asarini yozdi. U so‘z va predmet munosabati masalasida analogiya tarafdori sifatida tanildi.

**Mark Terensiy Varron** (eramizdan ilgarigi 116-27 y). Mark Varron 25 kitobdan iborat «Lotin tili haqida» asarini yaratdi. Shu kungacha bu asarning 6 tasi yetib keldi. Kitobda analogistlar va anomalistlar orasidagi nazariy tortishuv, munozara mukammal bayon qilinadi. U ham Yuliy Sezar kabi analogiya tarafdori edi. Varron so‘z o‘zgarishini analogiyaga, so‘z yasalishini esa anomaliyaga kiritadi.

**Eliya Donata** (bizning eramizgacha IV asrning o‘rtalari). Eliya Donata grammatikaga oid keng qamrovli mashhur asarini yozadi va uni «Grammatika san’ati» deb nomlaydi. Ushbu asar to‘liq va qisqartirilgan variantlarda bizning zamonamizgacha yetib kelgan.

**Verriy Flakk** (bizning eramizning boshlari). Rim tilshunosi Verriy Flakk leksikologiya sohasida o‘zigacha bo‘lgan tadqiqotlarni, tajribalarni va fikrlarni umumlashtirib, katta hajmdagi «Fe’lning ma’nosi» asarini yozdi.

**Prissian** (VI asr. boshlari). Rim grammatikachisi Prissian lotin tili bo‘yicha o‘z davrining eng katta tadqiqoti hisoblangan «Grammatika san’ati haqida ta’limot» kitobini yaratdi.

Qadimgi Rim tilshunosligida Donata va Prissianning grammatikaga oid yaratgan asarlari lotin tili grammatikasi qurilishining mukammal bayoni sifatida juda ko‘p asrlar davomida - o‘rta asrlar davri uchun namuna bo‘lib xizmat qildi.

Shunday qilib, rimliklar yunonlardan namuna olib, ularga taqlid qilib, lotin tili haqida keng tadqiqot ishlarini olib bordilar. Rimliklarning ona tili bo‘yicha grammatikaga oid tadqiqotlari, asosan, yunon tilidan tarjima qilingan bo‘lsa-da, ularning grammatikalarida ayrim yangiliklar, yangicha qarashlar uchrab turadi. Jumladan, Rim tilshunoslari yunon tilshunoslaridan farqli holda Rim grammatikasiga alohida stilistikani (uslubshunoslikni) kiritdilar. Rim grammatikachilari so‘z turkumiga undovlarni ham kiritdi. Ammo yunon tiliga xos bo‘lgan artiklni chiqarib tashladilar. Chunki lotin tilida artikl yo‘q edi. Demak, lotin tili uchun ham 8 ta so‘z turkumi xos bo‘lib qoldi. Rim tilshunoslari son turkumini ikkiga: tub son va tartib songa bo‘lib o‘rganishdi. Yuliy Sezar lotin tiliga yunon tilida mavjud bo‘lmagan ablativ (ajratish) kelishigini kiritdi va kelishiklar sonini oltitaga yetkazdi.

Rim filologlari grammatikaga oid terminlarni ham yunon tilidagi terminlar asosida yaratdilar. Jumladan, yunon va rim grammatikasiga oid ayrim terminlar ruscha va o‘zbekcha tarjimalari bilan quyidagilar: onoma, nomenimya, ot; rema, verbum – glagol, fe’l (qadimgi rus tilida nutq); antonomia, pronomen – mestoimenie, olmosh; nomen adjektivum – imya priglagatelnoe, sifat; epirryoma, adverbium – narechie, ravish; artron, artikulum – artikl; prodesis, praepositio –predlog, old ko‘makchi, old qo‘shimcha; syndesmos, conjunction – soyuz, bog‘lovchi; interjectio – mejdometie, undov; soneenta, vokales – glasnie, unlilar; symfona, consonantes – soglasnie, undoshlar va boshqalar.

Xullas, antik davr tilshunoslik maktablarining ahamiyati jahon tilshunosligi nuqtai nazaridan yuksakdir. Ushbu davr Ovrupo madaniyatining beshigi bo‘lib maydonga chikdi. Qadimgi yunon va Rim tilshunosliklari keyingi davr tilshunosligining taraqqiyoti uchun katta ahamiyatga ega bo‘ldi.

Iskandariya tilshunoslik maktablari vakillari grammatikani mustaqil fanga aylantirdilar. Ular juda katta grammatik «xom-ashyo» (material) to‘plab, ot va fe’l turkumlarining asosiy kategoriyalarini aniqlab berishdi. Yunon tilshunoslari fonetika, morfologiya, sintaksis va etimologiya fanlarining asoslarini yaratdilar. Ular so‘z va gap kabi muhim va murakkab lisoniy birliklarni aniqlab, izohladilar, so‘z turkumlarini ajratib berdilar.

Shuningdek, antik (qadimgi) davr tilshunosligining – yunon va Rim tilshunoslik maktablarining jiddiy kamchiliklari ham bor edi. Bu davr tilshunosligi ta’limotida tilga tarixiy yondashish prinsipi yo‘q edi. Ya’ni ushbu davr tilshunosligi, hind tilshunosligi kabi, tilning tarixiy taraqqiyotini tushunmas edilar. Ular yunon va Rim tillaridan boshqa tillarni tadqiq qilmadilar. Ya’ni bir til (yunon yoki Rim tillari) doirasida qoldilar, boshqa barcha tillarni esa yovvoyi, qo‘pol til deb hisobladilar. Shuningdek, ular ko‘pgina grammatik kategoriyalarni mantiq kategoriyalari bilan qorishtirdilar. Aytilganlarga qaramasdan, Ovrupo grammatik ta’limoti deyarli XIX asrgacha qadimgi yunon va Rim filologlarining ta’limotlariga asoslanib keldi.

**2.4. Qadimgi Xitoy tilshunosligi**

Qadimgi Xitoy tilshunosligida yozma manbalar alohida ahamiyatga ega bo‘lgan. Bizning kunlarimizgacha yetib kelgan Xitoy yozuvining eng qadimiy yozma yodgorliklari eramizgacha bo‘lgan XIII-XI asrlarga borib taqaladi. Ushbu yozma yodgorliklar hayvon (qo‘y) suyaklari va toshbaqa qalqonlari bo‘lib, ularda fol ochish jarayoni haqida ma’lumot beriladi. Bu qadimgi «manbalar» Xitoy tilshunosligi tarixida va taraqqiyotida muhim o‘rin egallaydi.

Fikr yuritilgan davrlardayoq Xitoy iyeroglifi muayyan so‘z sifatida, so‘zni anglatuvchi, ifodalovchi sifatida xizmat qilgan. Ya’ni Xitoy iyeroglifi logogramma hisoblangan.

Xitoy madaniy taraqqiyotiga hind madaniyatining ta’siri natijasida (ya’ni Xitoyga Hindistondan buddizmning kirib kelishi sababli) hind tilshunosligining ta’siri bilan Xitoy tilshunoslari ona tillarining fonetik-prosodemik hodisasi – intonatsiyaning to‘rtta turini, ko‘rinishini ishlab chiqdilar.

Xitoy tilshunoslari tomonidan, ayniqsa, xan davrida (bizning eramizgacha bo‘lgan 206 y. – bizning eramizning 220 y.) leksikologiya, leksikografiya, ieroglifika, fonetika, grammatika va dialektologiya masalalariga katta e’tibor berilgan. Ushbu davrning eng buyuk tilshunosi Syuy Shen «Elementlar va murakkab belgilar haqida» asari bilan yozuv nazariyasining asoslarini yaratdi. Bu manba Xitoy tilshunosligida shu kunlarda ham o‘z ahamiyatini yo‘qotmagan.

Xitoy tilshunosligi, ayniqsa, XVII-XIX asrlarda keng quloch yoydi. Bu davrlarda tarixiy fonetika, etimologiya va sintaksisga (sintagmaga) oid faktlar ustida ish olib borildi. Shuningdek, tanqidiy matnshunoslik taraqqiy qildi. Xitoy tilshunosligi taraqqiyotiga katta hissa qo‘shgan ota bola Van Nyan – Sun (1744-1832) va Van In-Chji (1766-1834) Xitoy grammatikasining asoschilari sifatida tan olinadi.

Xitoy tilshunoslari so‘z masalasida mustaqil so‘zlarni va yordamchi so‘zlarni farqlaganlar. Mustaqil so‘zlarni ot, sifat va fe’l turkumiga ajratganlar.

Yangi davr tilshunosligining yirik vakili tadqiqotchi Chjan Bin-Lin (1869-1936) bo‘lib, u Xitoy tilining meyoriy va tarixiy fonetikasi, dialektologiyasi masalalarini ishlab chiqdi. Shuningdek, u fonetik yozuv loyihasini ham tuzdi.

Umuman olganda, Xitoy tilshunosligining asosiy yo‘nalishi, ayniqsa, o‘rta asrlarda fonetika (yoki fonologiya) hisoblangan. Xitoy yozuvi-ideografik yozuv bo‘lib, har bir belgi so‘zga yoki o‘zakka muvofiq keladi. Fonetik jihatdan esa har bir belgi bo‘g‘inga to‘g‘ri keladi. Aslida amaliy jihatdan barcha o‘zaklar bir bo‘g‘inlidir.

XVII-XVIII asrlarda Xitoyda fan-tarixiy fonetika katta muvaffaqiyatlarga erishdi. Agar Xitoyda tasviriy fonetika poetika bilan bog‘langan bo‘lsa, tarixiy fonetika qadimgi matnlarni sharhlashda yuzaga kelgan ayrim masalalarga javob berish bilan shug‘ullandi.

Xitoy tili tarixiy fonetikasining yaratilishi Xitoy klassik tilshunosligining qo‘lga kiritgan muhim yutug‘i hisoblanadi. Bu jahon tilshunosligi fanida dastlabki yo‘nalish sifatida butunlay tarixiylik prinsipiga asoslangan bo‘lib, o‘z oldiga bevosita kuzatishda berilmagan tilning o‘tmish «shakli», holati bilan bog‘liq hodisalarni, faktlarni tiklash maqsadini qo‘yadi. Ayni jarayonning metodlaridan va qo‘lga kiritgan natijalari, yutuqlaridan hozirgi kunlarda ham foydalanilmoqda.